Andrej Panjin
<s>Andrej Vladimirovič Panjin (ruski: Андре́й Влади́мирович Па́нин; Novosibirsk, 28. svibnja 1962. – Moskva, 6. ožujka 2013.) bio je ruski filmski, teatarski i televizijski glumac te režiser, dvostruki dobitnik prestižne ruske filmske nagrade Nika.</s>

<s>Rodio se 1962. godine u Novosibirsku kao sin Vladimira Aleksejeviča i Anje Georgijevnje Panjin.</s><s>Ubrzo se preselio s obitelji u Čeljabinsk, a nakon četiri godine i u Kemerovo, gdje će živjeti do svojih dvadesetih godina.</s><s>Iako je inicijalno želio biti kuhar, Panjin se odlučio za glumačku karijeru te je diplomirao 1991. godine.</s><s>Nedugo zatim postao je dio ansambla Čehovljevog teatra u Moskvi, gdje je radila i njegova supruga, glumica Natalja Rogožkina.</s><s>Od 1992. godine pojavljuje se i na velikom platnu, a njegovu karijeru lansirala je kriminalistička serija Kamenskaja, gdje je u šest sezona glumio profesora Alekseja Čistjakova.</s>

<s>Godine 2004. dobio je svoju prvu Niku, za ulogu Platona u filmu Šik.</s><s>Godine 2010. glumio je u filmu Kandahar Andreja Kavuna, s kojim je 2013. godine surađivao i na seriji Šerlok Holms, gdje je tumačio doktora Watsona.</s>

<s>Panjin je iznenada preminuo 6. ožujka 2013. godine; njegovo tijelo pronađeno je u njegovom stanu na jugu Moskve sljedećega jutra.</s><s>Preliminarnim uzrokom smrti naveden je gubitak krvi, što je bila posljedica teške ozljede glave; istražitelji su inicijalno naveli da se radi o nesretnom slučaju.</s><s>Ipak, nedugo nakon tih inicijalnih izvještaja, utvrdilo se da su ozljede na Panjinovom tijelu bile preteške da bi se pripisale nesretnom slučaju, što je, uz znakove borbe prisutne u stanu, bilo dovoljno da se posumnja na moguće ubojstvo.</s><s>Istražitelji su otvorili slučaj, međutim isti se nije pomaknuo s mrtve točke te je danas službeno zatvoren, iako su teorije o nasilnoj smrti i danas popularne u javnosti.</s>

<s>Panjin je preminuo usred postprodukcije serije Šerlok Holms, ne dovršivši nasnimavanje glasa; produkcija je mahom iskoristila snimke sa seta, dok je zamjenski glumac odradio tek neznatni broj scena.</s><s>Isti problem dogodio se i sa miniserijom Geterji majora Sokolova (2014.), koja se vodi kao Panjinova posljednja uloga.</s><s>Godine 2013., posthumno mu je uručena i njegova druga Nika.</s>

<s>Panjin je pokopan u Moskvi.</s>

<s>Ruski filmski glumci
Ruski televizijski glumci
Ruski teatarski glumci
Ruski filmski režiseri
Biografije, Novosibirsk</s>

